**Anexa nr. 1 la H.C.L. nr.46 din 30.03.2017**

**Regulament de Organizare şi Funcţionare a Poliţiei Locale Pecica**

**CAPITOLUL I** - **DISPOZIȚII  GENERALE**

**Art.1** - Prezentul Regulament de Organizare şi Funcţionare al Poliţiei Locale Pecica, este întocmit în baza următoarelor acte normative:
- Legea nr.188/1999 (actualizată) privind statutul funcţionarilor publici;
- Legea 155/2010,  privind înfiinţarea şi funcţionarea Poliţiei Locale;
- H.G. 1332/2010 pentru aprobarea Regulamentului cadru de organizare şi funcţionare al Poliţiei Locale;
 - Legea nr.7/2004 privind Codul de conduită al funcţionarilor publici ;
- Legea 53/2005 – Codul muncii, cu modificările și completările ulterioare;
- H.G. 611/2008 pentru aprobarea normelor privind Organizarea și Dezvoltarea Carierei Funcționarilor Publici;

**Art. 2** - **(1)** Poliţia Locală Pecica este organizată și funcționează ca structură funcţională, fără personalitate juridică, în cadrul aparatului de specialitate al primarului, la nivel de Serviciu, organizată pe compartimente și având competență pe teritoriul administrativ al U.A.T. Oraș Pecica.

**(2)** Poliţia Locală Pecica este operator de date cu aracter personal 15474 și are stampilă proprie de formă rotundă, cu următorul conținut: „Județul Arad – Primăria Orașului Pecica – POLIȚIA LOCALĂ”.

**(3)** Antetul documentelor și corespondenței Poliției Locale Pecica va avea următorul conținut: „România – Județul Arad – U.A.T. Oraș Pecica – POLIȚIA LOCALĂ PECICA”, numărul de operator de date cu caracter personal, sigla proprie și sigla cuprinzând numărul certificatului ISO 9001, adresa, numerele de telefon și adresa de e-mail (Anexa 1).

**Art. 3** - **(1).** Întreaga activitate a Poliţiei Locale Pecica se desfăşoară pe baza şi în executarea legii, conform Hotărârilor Consiliului Local al Orașului Pecica, ale Dispoziţiilor Primarului și Deciziilor Șefului Poliției Locale, în conformitate cu reglementările specifice fiecărui domeniu de activitate, stabilite prin acte administrative ale autorităţilor administraţiei publice centrale şi locale.

**(2)** În îndeplinirea atribuţiilor prevăzute de lege, angajaţii Poliţiei Locale îşi exercită atribuțiile în regim de permanentă, pentru apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea contravențiilor și infracţiunilor, în interesul persoanei şi al comunităţii de pe raza teritorial-administrativă a Orașului Pecica.

**Art. 4** - Respectarea prevederilor prezentului regulament este obligatorie pentru tot personalul Poliţiei  Locale Pecica, indiferent  de funcţia pe care o ocupă.

**Art. 5** - **(1)** Prevederile prezentului regulament se aduc la cunoştinţă, pe baza de semnătură, tuturor salariaţilor, în scopul însuşirii şi respectării acestora.

**(2)** Aceste prevederi vor fi aduse la cunoştinţa noilor angajaţi odată cu numirea în funcția publică.

**CAPITOLUL  II** - **ATRIBUŢIILE POLIŢIEI LOCALE**

**Art. 6**  În domeniul **ordinii şi liniştii publice, respectiv al pazei bunurilor și valorilor**:

a) menţine ordinea şi liniştea publică în zonele şi locurile stabilite prin planul de ordine şi siguranţă publică al Orașului Pecica, aprobat în condiţiile legii;

b) menţine ordinea publică în imediata apropiere a unităţilor de învătământ publice, a unităţilor sanitare publice, în parcările auto aflate pe domeniul public sau privat al U.A.T. Oraș Pecica, în zonele comerciale şi de agrement, în parcuri, pieţe, cimitire, precum şi în alte asemenea locuri publice aflate în proprietatea şi/sau în administrarea U.A.T. Oraș Pecica sau a altor instituţii/servicii publice de interes local, stabilite prin planul de ordine şi siguranţă publică, dacă Hotărârile Consiliului Local nu prevăd altfel;

c) participă, împreună cu autorităţile competente prevăzute de lege, potrivit competenţelor, la activităţi de salvare şi evacuare a persoanelor şi bunurilor periclitate de calamităţi naturale ori catastrofe, precum şi de limitare şi înlăturare a urmărilor provocate de astfel de evenimente;

d) acţionează pentru identificarea cerşetorilor, a copiilor lipsiţi de supravegherea şi ocrotirea părinţilor sau a reprezentanţilor legali, a persoanelor fără adăpost şi procedează la încredinţarea acestora serviciului public de asistenţă socială în vederea soluţionării problemelor acestora, în condiţiile legii;

e) constată contravenţii şi aplică sancţiuni, potrivit competenţei, pentru nerespectarea legislaţiei privind regimul de deţinere a câinilor periculoşi sau agresivi, a celei privind programul de gestionare a câinilor fără stăpân şi a celei privind protecţia animalelor şi sesizează serviciile specializate pentru gestionarea câinilor fără stăpân despre existenţa acestor câini şi acordă sprijin personalului specializat în capturarea şi transportul acestora la adăpost;

f) asigură protecţia personalului din aparatul de specialitate al primarului, din instituţiile sau serviciile publice de interes local la efectuarea unor controale ori acţiuni specifice;

g) participă, împreună cu alte autorităţi competente, la asigurarea ordinii şi liniştii publice cu ocazia mitingurilor, marşurilor, demonstraţiilor, procesiunilor, acţiunilor de pichetare, acţiunilor comerciale promoţionale, manifestărilor cultural-artistice, sportive, religioase sau comemorative, după caz, precum şi a altor asemenea activităţi care se desfăşoară în spaţiul public şi care implică aglomerări de persoane;

h) constată contravenţii şi aplică sancţiuni pentru nerespectarea normelor legale privind convieţuirea socială stabilite prin legi sau acte administrative ale autorităţilor administraţiei publice centrale şi locale, pentru faptele constatate în raza teritorială de competenţă;

i) execută, în condiţiile legii, mandatele de aducere emise de organele de urmărire penală şi instanţele de judecată care arondează U.A.T. Oraș Pecica, pentru persoanele care locuiesc pe raza de competenţă;

j) participă, alături de Poliţia Română, Jandarmeria Română şi celelalte forţe ce compun sistemul integrat de ordine şi siguranţă publică, pentru prevenirea şi combaterea infracţionalităţii stradale;

k) cooperează cu centrele militare zonale în vederea înmânării ordinelor de chemare la mobilizare şi/sau de clarificare a situaţiei militare a rezerviştilor din Ministerul Apărării Naţionale;

l) asigură măsuri de protecţie a executorilor judecătoreşti cu ocazia executărilor silite;

m) acordă, pe teritoriul U.A.T. Oraș Pecica, sprijin imediat structurilor competente cu atribuţii în domeniul menţinerii, asigurării şi restabilirii ordinii publice;

**n)** asigură paza bunurilor şi valorilor aflate în proprietatea sau în administrarea U.A.T. Oraș Pecica, pe timpul transportului, în baza planurilor de pază aprobate de Primar și vizate de Poliția Română, conform legii.

**Art. 7** În domeniul **circulaţiei pe drumurile publice**:

a) asigură fluenţa circulaţiei pe drumurile publice din raza teritorială de competenţă, având dreptul de a efectua semnale regulamentare de oprire a conducătorilor de autovehicule, exclusiv pentru îndeplinirea atribuţiilor conferite de prezenta lege în domeniul circulaţiei pe drumurile publice;

b) verifică integritatea mijloacelor de semnalizare rutieră şi sesizează neregulile constatate privind funcţionarea semafoarelor, starea indicatoarelor şi a marcajelor rutiere şi acordă asistenţă în zonele unde se aplică marcaje rutiere;

c) participă la acţiuni comune cu administratorul drumului pentru înlăturarea efectelor fenomenelor naturale, cum sunt: ninsoare abundentă, viscol, vânt puternic, ploaie torenţială, grindină, polei şi alte asemenea fenomene, pe drumurile publice;

d) participă, împreună cu unităţile/structurile teritoriale ale Poliţiei Române, la asigurarea măsurilor de circulaţie ocazionate de adunări publice, mitinguri, marşuri, demonstraţii, procesiuni, acţiuni de pichetare, acţiuni comerciale promoţionale, manifestări cultural-artistice, sportive, religioase sau comemorative, după caz, precum şi de alte activităţi care se desfăşoară pe drumul public şi implică aglomerări de persoane;

e) sprijină unităţile/structurile teritoriale ale Poliţiei Române în asigurarea măsurilor de circulaţie în cazul transporturilor speciale şi al celor agabaritice pe raza teritorială de competenţă;

f) acordă sprijin unităţilor/structurilor teritoriale ale Poliţiei Române în luarea măsurilor pentru asigurarea fluenţei şi siguranţei traficului;

g) asigură, în cazul accidentelor soldate cu victime, paza locului acestor accidente şi ia primele măsuri ce se impun pentru conservarea urmelor, identificarea martorilor şi a făptuitorilor şi, dacă se impune, transportul victimelor la cea mai apropiată unitate sanitară;

h) constată contravenţii şi aplică sancţiuni pentru încălcarea normelor legale privind oprirea, staţionarea, parcarea autovehiculelor şi accesul interzis, având dreptul de a dispune măsuri de ridicare a autovehiculelor staţionate neregulamentar;

i) constată contravenţii şi aplică sancţiuni pentru încălcarea normelor legale privind masa maximă admisă şi accesul pe anumite sectoare de drum, având dreptul de a efectua semnale de oprire a conducătorilor acestor vehicule;

j) constată contravenţii şi aplică sancţiuni pentru încălcarea normelor rutiere de către pietoni, biciclişti, conducători de mopede şi vehicule cu tracţiune animală;

k) constată contravenţii şi aplică sancţiuni pentru nerespectarea prevederilor legale referitoare la circulaţia în zona pietonală, în zona rezidenţială, în parcuri şi zone de agrement, precum şi pe locurile de parcare adaptate, rezervate şi semnalizate prin semnul internaţional pentru persoanele cu handicap;

l) aplică prevederile legale privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al U.A.T. Oraș Pecica;

m) cooperează cu unităţile/structurile teritoriale ale Poliţiei Române pentru identificarea deţinătorului/utilizatorului autovehiculului ridicat ca urmare a staţionării neregulamentare sau al autovehiculelor abandonate pe domeniul public.

**Art. 8** - În domeniul **disciplinei în construcţii şi al afişajului stradal**:

a) efectuează controale pentru identificarea lucrărilor de construcţii executate fără autorizaţie de construire sau desfiinţare, după caz, inclusiv a construcţiilor cu caracter provizoriu;

b) efectuează controale pentru identificarea proprietăților neîngrădite, constată contravenții și aplică sancțiuni contravenționale persoanelor care nu respectă reglementările privind îngrădirea proprietăților;

c) efectuează controale pentru identificarea persoanelor care nu respectă autorizaţia de executare a lucrărilor de reparaţii ale părţii carosabile şi pietonale;

d) verifică respectarea normelor legale privind afişajul publicitar, afişajul electoral şi orice altă formă de afişaj/reclamă, inclusiv cele referitoare la amplasarea firmei la locul de desfăşurare a activităţii economice;

e) participă la acţiunile de demolare/dezmembrare/dinamitare a construcţiilor executate, fără autorizaţie, pe domeniul public sau privat al U.A.T. Oraș Pecica ori pe spaţii aflate în administrarea acesteia sau a altor instituţii/servicii publice de interes local, prin asigurarea protecţiei perimetrului şi a libertăţii de acţiune a personalului care participă la aceste operaţiuni specifice;

f) constată, după caz, conform atribuţiilor stabilite prin lege, contravenţiile privind disciplina în domeniul autorizării executării lucrărilor în construcţii şi înaintează procesele-verbale de constatare a contravenţiilor, în vederea aplicării sancţiunii, şefului compartimentului de specialitate care coordonează activitatea de amenajare a teritoriului primarului Orașului Pecica sau persoanei împuternicite de acesta.

**Art. 9** - În domeniul **protecţiei mediului**:

a) controlează respectarea prevederilor legale privind condiţiile de ridicare, transport şi depozitare a deşeurilor menajere şi industriale, precum și a gunoiului de grajd;

b) sesizează autorităţilor şi instituţiilor publice competente cazurile de nerespectare a normelor legale privind nivelul de poluare, inclusiv fonică;

c) participă la acţiunile de combatere a zoonozelor şi a epizooţiilor;

d) identifică bunurile abandonate pe domeniul public sau privat al U.A.T. Oraș Pecica sau pe spaţii aflate în administrarea acesteia ori a altor instituţii/servicii publice de interes local şi aplică procedurile legale pentru ridicarea acestora;

e) verifică igienizarea surselor de apă, a malurilor, a albiilor sau cuvetelor acestora;

f) verifică asigurarea salubrizării străzilor, a căilor de acces, a zonelor verzi, a rigolelor, îndepărtarea zăpezii şi a gheţii de pe căile de acces, dezinsecţia şi deratizarea imobilelor;

g) verifică existenţa contractelor de salubrizare încheiate de către persoane fizice sau juridice, potrivit legii, cu operatorul de servicii de salubritate;

h) verifică ridicarea deşeurilor menajere de operatorii de servicii de salubrizare, în conformitate cu graficele stabilite;

i) verifică şi soluţionează, potrivit competenţelor specifice ale U.A.T. Oraș Pecica, sesizările cetăţenilor privind nerespectarea normelor legale de protecţie a mediului şi a surselor de apă, precum şi a celor de gospodărire a localităţii;

j) constată contravenţii şi aplică sancţiuni pentru încălcarea normelor legale specifice realizării atribuţiilor prevăzute la lit. a)—i), stabilite în sarcina autorităţii administraţiei publice locale.

**Art. 10** - În domeniul **activităţii comerciale**:

a) acţionează pentru respectarea normelor legale privind desfăşurarea comerţului stradal şi a activităţilor comerciale, respectiv a condiţiilor şi a locurilor stabilite de Primăria Orașului Pecica;

b) verifică legalitatea activităţilor de comercializare a produselor desfăşurate de operatori economici, persoane fizice şi juridice autorizate şi producători particulari în pieţele agroalimentare, târguri şi oboare, precum şi respectarea prevederilor legale de către administratorii pieţelor agroalimentare;

c) verifică existenţa la locul de desfăşurare a activităţii comerciale a autorizaţiilor, a aprobărilor, a documentelor de provenienţă a mărfii, a buletinelor de verificare metrologică pentru cântare, a avizelor şi a altor documente stabilite prin legi sau acte administrative ale Consiliului Local al Orașului Pecica sau ale Primarului Orașului Pecica;

d) verifică respectarea normelor legale privind comercializarea obiectelor cu caracter religios;

e) verifică respectarea normelor legale privind amplasarea materialelor publicitare şi a locurilor de comercializare a produselor din tutun şi a băuturilor alcoolice;

f) verifică respectarea prevederilor legale privind orarul de aprovizionare şi funcţionare al operatorilor economici;

g) identifică mărfurile şi produsele abandonate pe domeniul public sau privat al U.A.T. Oraș Pecica  sau pe spaţii aflate în administrarea autorităţii administraţiei publice locale ori a altor servicii/instituţii de interes local şi aplică procedurile legale de ridicare a acestora;

h) verifică respectarea regulilor şi normelor de comerţ şi prestări de servicii stabilite prin acte normative în competenţa autorităţii administraţiei publice locale;

i) cooperează şi acordă sprijin autorităţilor de control sanitar, de mediu şi de protecţie a consumatorilor în exercitarea atribuţiilor de serviciu specifice domeniului de activitate al acestora;

j) verifică respectarea obligaţiilor ce revin operatorilor economici cu privire la afişarea preţurilor, a produselor comercializate şi a serviciilor şi sesizează autorităţile competente în cazul în care identifică nereguli;

k) verifică şi soluţionează, în condiţiile legii, petiţiile primite în legătură cu actele şi faptele de comerţ desfăşurate în locuri publice cu încălcarea normelor legale;

l) constată contravenţii şi aplică sancţiuni pentru încălcarea normelor legale specifice realizării atribuţiilor prevăzute în prezentul articol, la lit. a) - j), stabilite în sarcina autorităţilor administraţiei publice locale.

**CAPITOLUL  III - STATUTUL PERSONALULUI POLIŢIEI LOCALE**

**Art. 11** **(1)** - Personalul poliţiei locale Pecica este compus din funcţionari publici care ocupă funcţii publice specifice de poliţist local.

**(2)** Pot ocupa funcţii publice specifice de poliţist local funcţionarii publici care îndeplinesc atribuţii de natura celor prevăzute la art. 6, cu excepţia art. 6 lit. h), şi la art. 7 - 11, din Legea 155/2010.

**(3)** Încadrarea în clase şi pe grade profesionale a funcţiei publice specifice de poliţist local se face conform prevederilor referitoare la funcţiile publice generale din Legea nr. 188/1999 privind Statutul funcţionarilor publici, republicată, cu modificările şi completările ulterioare.

**(4)** Funcţiile publice vacante din cadrul Poliţiei Locale se ocupă potrivit prevederilor Legii nr. 188/1999, republicată, cu modificările şi completările ulterioare.

**(5)** Concursul de recrutare va cuprinde cinci etape succesive astfel:

a) selectarea dosarelor de înscriere;

b) testul psihologic;

c) probă sportivă;

d) lucrare scrisă/ teste grilă pentru verificarea cunoştinţelor necesare îndeplinirii atribuţiilor funcţiei sau postului;

e) interviu.

**(6)** Condiţiile generale, condiţiile specifice precum şi bibliografia concursului se stabilesc în conformitate cu dispoziţiile legale referitoare la organizarea şi desfăşurarea concursurilor pentru ocuparea funcţiilor publice prin hotărâre a Consiliului Local Pecica, la propunerea Primarului.

**Art. 12** - Şeful Poliţiei Locale este numit în funcţia de conducere în conformitate cu prevederile Legii nr. 215/2001, republicată, cu modificările şi completările ulterioare, şi ale Legii nr. 188/1999, republicată, cu modificările şi completările ulterioare.

**Art.13 -** Raporturile de serviciu ale poliţiştilor locali se stabilesc, se modifică, se suspendă şi încetează în condiţiile stabilite potrivit prevederilor Legii nr. 155/2010, cu modificările și completările ulterioare şi ale Legii nr. 188/1999, republicată, cu modificările şi completările ulterioare.

**Art. 14 (1)** - În timpul serviciului, politiştii locali poartă uniformă şi exercită atribuţiile prevăzute în fişa postului și în prezentul Regulament, potrivit legii.

**(2)** Poliţistul local este investit cu exerciţiul autorităţii publice, pe timpul şi în legatură cu îndeplinirea atribuţiilor şi a îndatoririlor de serviciu, în limitele competenţelor stabilite prin lege, şi beneficiază de dispoziţiile legii penale cu privire la persoanele care îndeplinesc o funcţie ce implică exerciţiul autorităţii de stat.

**Art. 15 (1)** - După numirea în funcţie, poliţiştii locali care au atribuţii în domeniul ordinii şi liniştii publice, precum şi cei cu atribuţii în domeniul circulaţiei rutiere, sunt obligaţi ca, în termen de un an, să urmeze un program de formare iniţială organizat într-o instituţie de învăţământ din cadrul Ministerului Afacerilor Interne.

**(2)** Fac excepţie de la prevederile alin. (1) poliţiştii locali care provin din structurile de ordine și siguranţă publică ale Ministerului Afacerilor Interne, precum şi cei care au urmat un program de pregătire iniţială într-o instituţie de învăţământ din cadrul Ministerului Afacerilor Interne.

**(3)** Durata programelor de formare prevăzute la alin. (1) este de minimum 3 luni.

**(4)** Finalizarea programelor de formare prevăzute la alin. (1) se face prin examen de absolvire, conform planului de învăţământ. În urma promovării examenului, poliţiştii locali obţin un certificat de absolvire eliberat, în condiţiile legii, de către instituţia organizatoare.

 **(5)** Prin derogare de la prevederile Legii nr. 188/1999, republicată, cu modificările şi completările ulterioare, dacă, după expirarea perioadei de un an prevăzut la alin. (1), poliţistul local nu a absolvit programul de formare iniţială, acesta este eliberat din funcţia publică.

**(6)** Contravaloarea cheltuielilor de şcolarizare individuale ale poliţiştilor locali aferente programelor de formare prevăzute la alin. (1) se suportă din bugetul local.

**Art. 16** – **(1)** Poliţiştii locali care promovează programele de formare iniţială prevăzute la alin. (1) încheie un angajament de serviciu prin care se obligă să lucreze în Poliţia Locală Pecica o perioadă de cel puţin 5 ani de la data promovării examenului.

**(2)** Dacă după semnarea angajamentului prevăzut la alin. (1), polițistului local îi încetează raportul de serviciu, din motive imputabile acestuia, înainte de împlinirea perioadei prevăzute în angajament, acesta va achita contravaloarea cheltuielilor de școlarizare, proporțional cu perioada rămasă, conform prevederilor legale.

**Art. 17 -** **(1)** Pregătirea teoretică a personalului se va realiza în baza planului întocmit în acest scop, denumit Plan de perfecţionare profesională, care va cuprinde elemente legislative şi de comunicare cu cetăţeanul.

**(2)** Pregătirea fizică se va executa lunar, în baza unui programului de pregătire fizică, parte integrantă a Planului de perfecţionare profesională.

**(3)** Se vor realiza testări profesionale, teoretice și fizice, trimestrial sau ori de câte ori acest lucru se va impune, prin decizia șefului Poliției Locale.

**(4)** Pregătirea în ceea ce priveşte folosirea armamentului din dotarea Poliţiei Locale Pecica va face obiectul unui capitol distinct din Planul de perfecţionare profesională anuală.

**(5)** Funcţionarii publici din cadru Poliţiei Locale Pecica sunt evaluaţi conform legislaţiei specifice privitoare la evaluarea performanţelor profesionale anuale aplicabile funcţionarilor publici.

**Art. 18 -** Pentru reprezentarea propriilor interese în relaţiile cu autorităţile administraţiei publice centrale şi locale, polițiștii locali se pot asocia, în condiţiile legii.

**CAPITOLUL  IV** - **OBLIGAŢIILE SALARIAŢILOR**

1. **OBLIGAŢIILE GENERALE ALE ȘEFULUI POLIȚIEI LOCALE**

**Art.19** - Pentru buna organizare a muncii şi crearea condiţiilor necesare desfăşurării normale a activităţii, precum şi pentru întărirea  disciplinei şi ordinii în structura Poliţiei Locale, Șefului Poliției Locale Pecica îi revin, următoarele obligaţii generale:

1.- răspunde pentru ordinele şi dispoziţiile date subordonaţilor, fiind obligați să verifice dacă acestea au fost transmise şi înţelese corect şi să controleze modul de aducere la îndeplinire.

2.- sprijină propunerile şi iniţiativele motivate ale personalului din subordine, în vederea îmbunătăţirii activităţii Poliţiei Locale, precum şi a calităţii serviciilor publice oferite cetăţenilor.

3.- întreprinde măsuri pentru instaurarea şi menţinerea ordinii şi a unei discipline ferme a
întregului personal, pentru dezvoltarea în conştiinţa acestuia a simţul datoriei şi răspunderii, precum și pentru sancţionarea cu promptitudine şi severitate orice încălcare sau nerespectare a normelor de muncă.

4.- militează consecvent pentru respectarea riguroasă a normelor prevăzute în legislaţia specifică şi în planurile de acțiune aprobate.

5.- dă dispoziţii clare şi precise, asigură condiţiile necesare pentru executarea lor şi controlează sistematic modul cum sunt aduse la îndeplinire.

6.- manifestă solicitudine, atenţie şi obiectivitate în examinarea şi rezolvarea reclamaţiilor, sugestiilor şi rapoartelor subordonaţilor, în vederea îmbunătăţirii activităţii.

7.- asigură legătura cu mijloacele media, celorlalţi salariaţi fiindu-le interzis să furnizeze date şi informaţii ce privesc activitatea Poliţiei Locale Pecica.

 **B. ATRIBUŢIILE SPECIFICE ALE ȘEFULUI POLIŢIE LOCALE**

**Art.20** **(1)** – Șeful Poliției Locale Pecica îndeplinește o funcție de autoritate publică și este șeful întregului personal pe care îl conduce și îl controlează.

**(2)** Şeful Poliţiei Locale Pecica îşi îndeplineşte atribuţiile în mod nemijlocit sub autoritatea şi controlul Primarului Orașului Pecica şi are următoarele atribuţii:

a) organizează, planifică şi conduce întreaga activitate a Poliţiei Locale;

b) întreprinde măsurile necesare pentru încadrarea cu personal corespunzător, conform legii;

c) asigură cunoaşterea şi aplicarea întocmai de către întregul personal a prevederilor legale;

d) răspunde de pregătirea profesională continuă a personalului din subordine;

e) aprobă planurile de acțiune întocmite pentru obiectivele din competenţă;

f) analizează trimestrial activitatea polițiștilor locali şi realizarea indicatorilor de performanţă stabiliţi;

g) asigură informarea operativă a Consiliului Local Pecica, a structurii teritoriale a Poliţiei Române, precum şi a Jandarmeriei Române despre evenimentele deosebite ce au avut loc în cadrul activităţii Poliţiei Locale;

h) reprezintă Poliţia Locală în relaţiile cu alte instituţii ale statului, cu celelalte autorităţi ale administraţiei publice centrale şi locale şi colaborează cu organizaţii neguvernamentale, precum şi cu persoane fizice şi juridice pentru îndeplinirea atribuţiilor stabilite de lege;

i) asigură ordinea interioară şi disciplina în rândul personalului din subordine, având dreptul să propună acordarea de recompense şi aplicarea de sancţiuni în condiţiile legii;

 j) propune Primarului adoptarea de măsuri pentru eficientizarea activităţii;

 k) asigură măsurile pentru rezolvarea operativă a cererilor, a sesizărilor şi a reclamaţiilor cetăţenilor, în conformitate cu prevederile legale;

l) întocmeşte evaluările profesionale ale personalului pe care îl conduce, potrivit competenţei;

m) coordonează activitatea de evidenţă, aprovizionare, de repartizare, de întreţinere şi de păstrare, în condiţii de siguranţă, a armamentului şi a muniţiei din dotare;

n) urmăreşte modul de echipare a personalului cu uniforme şi însemnele distinctive de ierarhizare, repartizarea şi utilizarea corespunzătoare a acestora;

o) analizează contribuţia funcţionarilor publici din Poliţia Locală Pecica la menţinerea ordinii şi liniştii publice, la constatarea contravenţiilor în domeniile prevăzute de lege, şi ia măsuri de organizare şi îmbunătăţire a acesteia;

p) organizează şi execută controale tematice şi inopinate asupra modului în care sunt îndeplinite atribuţiile de serviciu de către polițiștii locali din subordine;

r) organizează sistemul de alarmare a personalului în cazuri deosebite;

s) organizează activităţile de protecţie a muncii, de prevenire şi stingere a incendiilor;

t) îndeplineşte orice alte atribuţii stabilite prin lege.
   **(3)** În exercitarea atribuţiilor ce ii revin, Șeful Poliţiei Locale emite decizii cu caracter obligatoriu pentru întregul personal din subordine.

**C. OBLIGAŢIILE PERSONALULUI POLIȚIEI LOCALE**

**Art.21** - Personalul din Poliţia Locală, indiferent de funcţia pe care o ocupă este obligat să respecte cu stricteţe obligaţiile ce îi revin din Legea nr.155/2010, H.G.1332/2010 şi prevederile prezentului Regulament.

**Art.22** - Personalul Poliţiei Locale este obligat:

a) să respecte cu stricteţe pe durata programului de lucru, măsurile de prevenire şi stingere a incendiilor, a normelor de securitate a muncii şi a normelor igienico- sanitare, prevăzute în programele proprii întocmite la nivelul instituţiei, de a îndeplini atribuţiile ce îi revin, de a respecta prevederile cuprinse în prezentul regulament precum şi în angajamentul individual.

b) să respecte drepturile şi libertăţile fundamentale ale cetăţenilor, prevăzute de Constituţia României, republicată, şi de Convenţia pentru apărarea drepturilor omului şi a libertăţilor fundamentale;

c) să respecte principiile statului de drept şi să apere valorile democraţiei;

d) să respecte prevederile legilor şi ale actelor administrative ale autorităţilor administraţiei publice centrale şi locale;

e) să respecte şi să aducă la îndeplinire ordinele şi dispoziţiile legale ale şefilor ierarhici;

f) să respecte normele de conduită profesională şi civică prevăzute de lege;

g) să îşi decline, în prealabil, calitatea şi să prezinte insigna de poliţist şi legitimaţia de serviciu, cu excepţia situaţiilor în care rezultatul acţiunii este periclitat. La intrarea în acţiune sau la începutul intervenţiei ce nu suferă amânare, poliţistul local este obligat să se prezinte,  după încheierea oricărei acţiuni sau intervenţii să se legitimeze şi să declare funcţia şi unitatea de poliţie locală din care face parte;

h) să intervină şi în afara orelor de program, în limita mijloacelor aflate la dispoziţie, pentru exercitarea atribuţiilor de serviciu, în raza teritorială de competenţă, când ia la cunoştinţă de existenţa unor situaţii care justifică intervenţia sa;

i) să se prezinte de îndată la sediul Poliţiei Locale Pecica sau acolo unde este solicitat de conducerea instituției sau a Primăriei, în situaţii de catastrofe, calamităţi ori tulburări de amploare ale ordinii şi liniştii publice sau alte asemenea evenimente, precum şi în cazul instituirii stării de urgenţă ori a stării de asediu sau în caz de mobilizare şi de război;

j) să respecte secretul profesional, precum şi confidenţialitatea datelor dobândite in timpul desfăşurării activităţii, în condiţiile legii, cu excepţia cazurilor în care îndeplinirea sarcinilor de serviciu, nevoile justiţiei sau legea impun dezvăluirea acestora;

k) să manifeste corectitudine în rezolvarea problemelor personale, în aşa fel încât să nu beneficieze şi nici să nu lase impresia că beneficiază de datele confidenţiale obţinute în calitatea sa oficială;

l) să participe la testările profesionale, teoretice și fizice, conform programării;

 m) la modificarea, suspendarea sau încetarea raporturilor de serviciu să predea lucrările şi bunurile care i-au fost încredinţate în vederea exercitării atribuţiilor de serviciu, sau să achite contravaloarea acestora, dupa caz;

 n) să intervină în mod responsabil în cazul unor avarii sau accidente, iar în cazul unor calamitaţi naturale, dacă nu a fost convocat conform prevederilor cuprinse în prezentul articol, la lit. i) să se deplaseze din proprie iniţiativă la sediul instituţiei, pentru a contribui la salvarea şi/sau refacerea patrimoniului, conform pregătirii de bază şi competenţelor fiecăruia;

 o) pentru pagubele materiale produse cu vinovaţie, funcţionarii publici vor răspunde în conformitate cu prevederile art. 85 din Legea nr. 188/1999 privind statutul funcţionarilor publici, republicată;

 p) să folosească baza materială, baza de date şi armamentul din dotare numai în legătură cu desfăşurarea activităţii de serviciu şi numai în condiţiile în care se impune, din punct de vedere legal;

r) să adopte o atitudine cuviincioasă față de cetățenii cu care intră în contact, funcționarii din instituții și autorități publice centrale sau locale, față de colegii și conducerea din Poliția Locală, precum și față de conducerea Primăriei Orașului Pecica.

s) la încetarea contractului de muncă, să restituie bunurile și echipamentele care i-au fost încredinţate ca obiecte de inventar sau i-au fost date în folosinţă.

t) în exercitarea atribuţiilor ce le revin, poliţiştii locali care desfăşoară activităţi în domeniul circulaţiei pe drumurile publice sunt obligaţi:
  1) să poarte peste uniforma specifică, în funcţie de anotimp, vestă sau scurtă cu elemente reflectorizante, pe care este imprimată emblema „POLIŢIA LOCALĂ”;
  2) să poarte caschetă cu coafa albă;
  3) să efectueze semnalele adresate participanţilor la trafic, potrivit dispoziţiilor legale care reglementează circulaţia pe drumurile publice.

**Art. 23** – **(1)** În cadrul raporturilor de serviciu ori în legătură cu serviciul, polițiștilor locali le este interzis:

1. să exprime în public aprecieri neconforme cu realitatea în legatură cu activitatea institutiei, strategia și proiectele de acte interne ale acesteia;
2. să facă aprecieri neautorizate în legatură cu litigiile aflate în curs de soluționare și în care instituția are calitate de parte;
3. să dezvăluie informații și date care nu au caracter public, în alte condiții decât cele prevăzute de lege, inclusiv în scopul obținerii de avantaje necuvenite ori de natură a prejudicia imaginea sau autoritatea instituției ori ale unor funcționari publici, precum și ale altor persoane fizice sau juridice;
4. să solicite ori să accepte cadouri, servicii, favoruri, invitații sau orice alte avantaje, care le sunt destinate personal, familiei, părinților, prietenilor sau altor persoane care le pot influența imparțialitatea și corectitudinea ân exercitarea funcțiilor publice deținute ori pot constitui o recompensă în raport cu aceste funcții;
5. să aducă atingere onoarei, reputației și demnității persoanelor din cadrul Poliției Locale Pecica, precum și persoanelor cu care intră în legatură, în exercitarea atributiilor de serviciu prin:
	* 1. întrebuințarea unor expresii jignitoare;
		2. dezvăluirea unor aspecte ale vieții private;
		3. formularea unor sesizări sau plângeri calomnioase;
		4. dezvăluirea surselor de informații, respectiv, a identității persoanelor care au formulat sesizarea pe care o verifică sau a celei care a dispus verificarea.
6. să participe la colectarea de fonduri pentru activitatea partidelor politice;
7. să organizeze sau să susțină în interiorul instituției activități cu caracter politic;
8. să furnizeze sprijin logistic candidaților la funcții de demnitate publică;
9. să permită utilizarea numelui sau imaginii proprii în acțiuni publicitare pentru promovarea unei activități comerciale, precum și în scopuri electorale;
10. să părăsească locul de muncă sau postul, în timpul orelor de program, fără aprobarea şefului ierarhic;
11. să facă, în timpul serviciului și în interes personal, cumpărături de orice fel din piață, magazine sau unități de alimentație publică;
12. să introducă şi/sau să faciliteze introducerea în incinta instituției a persoanelor străine, a căror prezență nu a fost solicitată ori care nu au venit pentru rezolvarea unor probleme legitime;
13. să introducă în incinta instituției orice fel de mărfuri sau produse, în scopul comercializării acestora sau să introducă obiecte sau produse prohibite de lege;
14. să introducă în spaţiile instituției materiale sau produse care ar putea provoca incendii sau explozii, cu excepţia celor utilizate în activitatea curentă;
15. este interzisă introducerea de băuturi alcoolice sau substanțe psihotrope în incinta instituției, prezentarea angajatului la serviciu sub influența alcoolului ori a substanțelor psihotrope și/sau consumarea acestora în timpul serviciului;
16. să pretindă/primească de la alţi polițiști locali sau persoane străine, avantaje de orice fel pentru exercitarea atribuţiilor de serviciu;
17. să execute lucrări străine, contrare intereselor instituției și/sau neaprobate de Șeful Poliției Locale sau de Primarul Orașului Pecica;
18. să săvârşească orice acţiuni care pot pune în pericol imobilele instituției, angajații sau alte persoane ori instalaţii, utilaje etc.;
19. să folosească numele instituției în scopuri care pot duce la prejudicierea imaginii acesteia, precum și să se folosească de calitatea de polițist local pentru obţinerea de avantaje personale;
20. să comită sau să incite la comiterea oricărui act care tulbură buna desfăşurare a activităţii instituției;
21. să folosească în interes personal bunurile sau capacitatea instituiției;
22. să ascundă cu bună știință ori să nu comunice șefilor ierarhici alterarea stării proprii de sănătate (boli cronice, acute)
23. să distrugă şi/sau să deterioreze materiale sau dispozitive specifice realizării atribuţiilor de serviciu;
24. să întreprindă orice fel de activități care pot crea stare de pericol sau pot duce la producerea de pagube materiale, accidente sau îmbolnăviri ale persoanelor, reducerea gradului de siguranţă şi securitate la locul de muncă, pentru sine sau alte persoane.

 (2) Poliţistul local răspunde, în condiţiile legii, pentru modul în care îşi exercită atribuţiile de serviciu. Încălcarea de către poliţistul local a atribuţiilor de serviciu angajează răspunderea sa disciplinară, patrimonială, civilă sau penală, după caz, potrivit legii.
  (3) Poliţistul local are obligaţia să se abţină de la orice faptă care ar putea aduce prejudicii persoanelor fizice sau juridice ori prestigiului poliţiei locale şi/sau autorităţilor publice locale sau centrale.

**Art.24** – Polițistul local este obligat să respecte programul de lucru stabilit, urmărind folosirea eficientă a timpului de muncă pentru îndeplinirea exemplară a sarcinilor de serviciu, să manifeste preocupare pentru perfecţionarea cunoştinţelor de cultură generală şi profesională, participând la pregătirea profesională, teoretică şi fizică, în conformitate cu programul anual de pregătire.

**Art.25** - Polițistul local, chiar dacă nu poartă uniformă, este obligat să aibă o ţinută vestimentară corectă, să se comporte civilizat în serviciu şi în afara acestuia, să promoveze raporturi de colegialitate, să manifeste solicitudine şi respect în relaţiile cu colegii sau cu alte persoane din afara instituţiei.

**Art. 26** - Polițistul local este obligat să nu se prezinte la serviciu sub influenţa băuturilor alcoolice sau a oricăror substanțe psihotrope, să introducă în instituție sau la locul de muncă ori să consume astfel de substanțe în timpul programului. Personalul aflat sub influența substanțelor psihotrope, a băuturilor alcoolice sau în stare de ebrietate este obligat să se supună testării medicale prin care se stabilește gradul de afectare cu aceste substanțe și să părăsească serviciul, la solicitarea șefului ierarhic.

**Art. 27** - În caz de îmbolnăvire este obligat să anunţe din prima zi pe şeful direct, urmând să prezinte certificatul medical până la data de 01 ale lunii următoare pentru luna expirată.

**CAPITOLUL V - OBLIGAŢIILE  ANGAJATORULUI**

**Art.28** - Să creeze cadrul necesar pentru cunoaşterea de către întreg personalul a legislaţiei în vigoare şi în deosebi a celei care vizează direct activitatea Poliţiei  Locale;

2. Să asigure dotările necesare desfăşurării activităţii Poliţiei Locale;

3. Să asigure pregătirea personalului Poliţie Locale, în conformitate cu prevederile art.18, din legea 155/2010.

4. Să deconteze cheltuielile de transport în cazul deplasării în interesul serviciului;

5. Să asigure anual verificarea din punct de vedere psihologic, a întregului personal.

6. Să asigure condițiile pregătirii profesionale, teoretice și fizice, precum și a testării polițiștilor locali.

7. Să ţină evidenţa orelor de muncă prestate de fiecare salariat, prin conducerea Poliției Locale, şi de a supune controlului inspecţiei muncii aceasta evidenţă ori de câte ori  este  solicitată.

11. Să  acorde concediul de odihnă până la  sfârşitul  anului  următor  tuturor  salariaţilor care, într-un an calendaristic nu au efectuat, din cauze neimputabile lor, integral concediul de odihnă la care aveau dreptul.

12.  Poate încheia asigurări de viaţă, de sănătate şi de bunuri, pentru polițiștii locali, pentru a asigura despăgubirile de viață, sănătate și de bunuri prevăzute în Hotărârea Guvernului nr. 1332 din 2010 privind aprobarea Regulamentului-cadru de organizare și funcționare a poliției locale, capitolul VII.

**Art.29** - **(1)** În cadrul relaţiilor de muncă funcţionează principiul egalităţii de tratament faţă de toţi salariaţii.

**(2)**Orice discriminare directă sau indirectă faţă de un salariat, bazată pe criterii de sex, orientare sexuală, caracteristici genetice, vârstă, apartenenţă natională, rasă, culoare, etnie, religie, situaţie economică, opţiune politică, origine socială sau reponsabilitate familială este interzisă.

**(3)**Constituie discriminare directă actele şi faptele de excludere, deosebire, restricţie sau preferinţă, întemeiate pe unul sau mai multe dintre criterile prevăzute mai sus, care au ca scop sau ca efect neacordarea, restrângerea ori înlăturarea recunoaşterii, folosinţei sau exercitării drepturilor prevăzute în legislaţia muncii.

**(4)**Constitue discriminare indirectă, actele şi faptele întemeiate în mod aparent pe alte criterii decât cele prevăzute mai sus, dar care nu produc efectele unei discriminări directe.

**CAPITOLUL VI - DREPTURILE SALARIAŢILOR POLIŢIEI  LOCALE**

**Art.30** - **(1)** Personalului Poliţiei Locale Pecica are următoarele drepturi:
1- La salarizare pentru munca depusă, conform legislației în vigoare;
2- La repaus zilnic şi săptămânal, în condițiile legii;
3- La concediu de odihnă anual, astfel :
 a) Până la 10 ani vechime în muncă: 21 de zile lucrătoare ;
 b) Peste 10 ani vechime în muncă: 25 de zile lucrătoare.
4- La  egalitate  de  şanse  şi tratament;
5- La demnitate în muncă;
6- La securitate în muncă;
7- La accesul la informare profesională;
8- La accesul la dosarul profesional;
9- La norma de hrană și sporuri, potrivit prevederilor legale;
10- La indemnizaţii de delegare şi decontarea cheltuielilor de transport şi cazare,
conform legii, pe perioada în care angajaţii sunt trimişi în delegație în alte localităţii decât cea în care îşi desfăşoară activitatea;
11- La zile libere plătite, în cazul unor evenimente familiale deosebite, astfel :
 - Căsătoria salariatului - 5 zile;

 - Căsătoria unui copil al salariatului – 3 zile;

 - Naşterea unui copil - 3 zile, plus 15 zile dacă a obţinut atestatul de absolvire a cursului de puericultură conform Legii 210/1999;

 - Decesul unor membri de familie sau rude până la gradul II - 3 zile.

**(2)** Orele suplimentare, inclusiv cele lucrate în zilele de sărbători legale de personalul care lucrează în regim de permanență, vor fi compensate cu timp liber în următoarele 90 de zile, dacă se depășește numărul de ore normate după regularizarea normei de lucru lunare.

**Art.31** - **Desfăşurarea pregătirii și testării personalului**.
a) Pregătirea teoretică a personalului Poliție Locale Pecica se face lunar, prin şedinţe de pregătire, timp de 2 ore sub conducerea Șefului Poliției Locale.

b) Pregătirea fizică se face individual, în bazele de pregătire puse la dispoziție de angajator, conform unui orar prestabilit și aprobat de conducerea Poliției Locale, cu avizul Primarului Orașului Pecica.

c) Polițiștii locali vor susține trimestrial, teste de verificare a cunostințelor profesionale, teoretice, iar cei care fac parte din structurile operative - Ordine și liniște publică și Circulație pe drumurile publice - vor sustine, pe lângă probele teoretice si probe de aptiudini fizice care constau în alergare de rezistență (1000 m), alergare viteză (50 m) și flexii abdominale.

d) Baremele pentru testările fizice sunt cele utilizate la concursurile de recrutare (Anexa 2).

e) Rezultatele acestor teste, teoretice și fizice, constituie criteriu de evaluare anuală a activității polițiștilor locali.

f) Dacă rezultatul unei testări teoretice, referitor la legislația privind regimul armelor și munițiilor, respectiv folosirea armamentului din dotare, nu este corespunzătoare, Șeful Poliției Locale Pecica îi poate retrage polițistului local care nu promovează testul dreptul de a purta armamament.

 **CAPITOLUL VII – REGULI GENERALE PRIVIND DISCIPLINA ÎN INSTITUȚIE**

**Art.32** - **(1)**Pentru soluţionarea sesizărilor sau reclamaţiilor, va fi respectată procedura operațională aprobată pentru Primăria Orașului Pecica, în concordanță cu prevederile legale privind activitatea de soluționare a petițiilor.

**Art.33** - **Reguli privind diciplina în instituţie:**
1) Personalul Poliţiei Locale este obligat să respecte cu strictețe programul de  muncă stabilit;
2) Îndeplinirea de către fiecare salariat a atribuţilor funcţionale potrivit fişei postului este obligatorie;
3) Respectarea de către personalul Poliţiei Locale Pecica a prevederilor Regulamentului Primăriei Orașului Pecica, a prezentului Regulament al Poliţiei Locale, a jurământului, a angajamentului şi a dispoziției de numire în funcția publică sunt obligatorii;

**Art.34** - **(1)** Relaţiile de serviciu ale persoanelor încadrate în muncă la Poliţia Locală Pecica sunt relaţii de subordonare în conformitate cu funcţiile stabilite în H.G. 1332/2010.

 **(2)** Între persoanele aflate pe nivele ierarhic egale sau asimilate ca fiind identice, relaţiile sunt de colaborare şi cooperare.

**Art.35** - **(1)** Actul de decizie al conducerii este cel mai important act al funcţionării Poliţiei Locale;

**(2)** Șeful Poliției Locale are întreaga răspundere pentru legalitatea şi urmărirea executării dispozițiilor date.

**(3)** Dreptul de a anula o dispoziţie îl are numai persoana care a emis-o, precum şi cel ierarhic superior; anularea dispoziției trasate se comunică de îndată persoanei căreia i-a fost dată spre executare.

 **(4)** După primirea dispoziţiei, scrisă sau verbale, poliţistul local trece la executarea acesteia și, dacă nu a înțeles, este obligat să solicite lămuriri pentru a o înțelege, iar după executare, este obligat să raporteze celui care i-a dat dispoziția despre executare sau despre motivele neexecutării dispoziției primite.

 **(5)** Refuzul, nejustificat legal, de a executa o dispoziție legală, sau neexecutarea ei din motive imputabile polițistului local, constituie abatere disciplinară gravă.

**CAPITOLUL VIII - TIMPUL DE LUCRU**

**Art.36** - Timpul de lucru este organizat în raport cu specificul Poliţiei Locale – instituție de ordine publică, cu regim de permanență, înființată în scopul de a întări ordinea și siguranța publică.

**Art.37** - Durata normată a săptămânii de lucru este de 5 zile, iar a zilei de 8 ore; repausul săptămânal se va acorda conform prevederilor legislației muncii.

**Art.38** - **(1)**Programul de lucru al Poliției Locale Pecica este organizat pe ture de 8 ore zilnic și repaus săptămânal de 2 zile, respectiv, pentru personalul operativ, din compartimentele de Ordine și liniște publică și Circulație pe drumurile publice, în regim de permanență, în ture de 12 ore, cu repaus de 24 de ore după o tură de zi și de 48 de ore după o tură de noapte;

**(2)**Personalul operativ, care intră în tură, este obligat să se prezinte la serviciu cu 30 min. înainte de a începe activitatea, pentru verificarea ţinutei, pentru a se putea verifica dacă este apt să intre în serviciu, pentru instruire privind îndeplinirea atribuţiilor funcţionale, precum și pentru preluarea autovehiculului din dotare;

**(3)**Sâmbăta, duminica în zile de sărbători legale şi ori de câte ori este nevoie, în funcţie de sarcini, personalul Poliției Locale Pecica poate fi chemat la serviciu, cu respectarea prevederilor legale în vigoare privind compensarea timpului de lucru lucrat suplimentar.

**(4)**În situaţia în care timpul liber a fost afectat datorită unor activităţi neprevăzute, acesta se replanifică şi se aprobă de Șeful Poliției Locale.

**(5)**Durata repausului pentru servirea mesei este de 30 de minute, la program de 8 ore, între orele 12,30 – 13,00, iar la programul în ture de 12 ore, între orele 13,30 - 14,00, pentru tura de zi, respectiv între orele 01,30 – 02,00, pentru tura de noapte; în funcție de situația operativă din ziua respectivă, cu aprobarea Șefului Poliției Locale, acest program poate fi modificat.

**Art.41** - În situaţiile când interesele instituției impun prezenţa la serviciu a unor salariaţi peste durata normală a zilei de muncă, conducerea Poliției Locale este obligată să asigure zilele libere conform timpului lucrat peste program.

**Art.42** - Învoirile din program pentru rezolvarea unor probleme personale urgente, ce reclamă un timp relativ scurt, se aprobă de Șeful Poliției Locale.

**Art.43** - **(1)**Concediile de odihnă se efectuează în baza planificării anuale.

**(2)**Concediul de odihnă se poate lua în două etape, astfel încât fiecare salariat să beneficieze într-un an calendaristic de cel puţin 15 zile lucrătoare de concediu neîntrerupt.

**(3)**Planificarea concediilor se avizează de către Șeful Poliției Locale şi se aprobă de către Primarul Orașului Pecica.

**CAPITOLUL IX - REGULI PRIVIND SECURITATEA ŞI SĂNĂTATEA ÎN MUNCĂ**

**Art.44** - **(1)**Angajatorul are obligația să realizeze măsurile de prevenire și proțectie la fiecare loc de muncă, răspunde de aplicarea legislației naționale specifice pe linie de securitate și sănănate în muncă.

**(2)**Angajatii, în timpul serviciului, la locurile de muncă sau locurile de desfășurare a activității, răspund de aplicarea măsurilor de prevenire și protecție ce rezultă din legislația specifică pe linie de securitate și sănătate în muncă, măsurile din Planul de prevenire și protecție aprobat de conducerea institutiei, de realizarea atribuțiilor și îndeplinirea obligațiilor ce rezultă din Fișa postului, Dispoziție de numire în funcția publică, Regulament de organizare și funcționare și anexe ale acestora.

**(3)**Legislație referitoare la securitatea și sănătatea în muncă - conform tabel:

|  |  |
| --- | --- |
| **Act normativ** | **Semnificația** |
| Legea 319/2006 actualizată | privind securitatea și sănătatea în muncă |
| HG 1425/2006 modificată | normele de aplicare a legii 319/2006, actualizată cu HG 955/2010. |
| HG 955/2010 | Modificarea HG 1425/2006 (normele de aplicare a L 319/2006 - Legea securității și sănătății în muncă) |
| HG 971/2006 | privind cerințele minime pentru semnalizarea de securitate și/sau de sănătate la locul de muncă |
| HG 1028/2006 | privind cerințele minime de securitate și sănătate referitoare la utilizarea echipamentelor cu ecran de vizualizare |
| HG 1048/2006 | privind cerințele minime de securitate și sănătate pentru utilizarea de către lucrători a echipamentelor individuale de protecție la locul de muncă |
| HG 1051/2006 | privind cerintele minime de securitate și sănătate pentru manipularea manuală a maselor care prezintă riscuri pentru lucrători, în special de afecțiuni dorsolombare |
| HG 1058/2006 | privind cerinţele minime pentru îmbunătăţirea securităţii şi protecţia sănătăţii lucrătorilor care pot fi expusi unui potenţial risc datorat atmosferelor explozive |
| HG 1091/2006 | privind cerințele minime de securitate și sănătate pentru locul de muncă |
| HG 1093/2006 | privind stabilirea cerinţelor minime de securitate şi sănătate pentru protecţia lucrătorilor impotriva riscurilor legate de expunerea la agenţi cancerigeni sau mutageni la locul de muncă |
| HG 1146/2006 | privind cerinţele minime de securitate şi sănătate pentru utilizarea în muncă de către lucrători a echipamentelor de muncă |
| HG 1218/2006 | privind stabilirea cerinţelor minime de securitate şi sănătate în muncă pentru asigurarea protecţiei lucrătorilor împotriva riscurilor legate de prezența agenţilor chimici |
| OUG 99/2000 | Privind măsurile ce pot fi aplicate în perioadele cu temperaturi extreme pentru protecția persoanelor încadrate în muncă  |
| HG 493/2007 | privind cerinţele minime de securitate şi sănătate referitoare la expunerea lucrătorilor la riscurile generate de zgomot |

**Art. 45 -** În cadrul responsabilităţilor sale, angajatorul are obligaţia să ia măsurile necesare pentru:

a) asigurarea securităţii şi protecţia sănătăţii lucrătorilor.

b) prevenirea riscurilor profesionale.

c) informarea şi instruirea lucrătorilor.

d) asigurarea cadrului organizatoric şi a mijloacelor necesare securităţii şi sănătăţii în munca.

**Art. 46** - În vederea asigurării condiţiilor de protecţie a muncii şi pentru prevenirea accidentelor de muncă, angajatorul asigură cadrul necesar privind:

* + 1. Stabilirea pentru salariaţi şi pentru ceilalţi participanţi la procesul de muncă, prin inserarea în fişa postului a atribuţiilor si răspunderilor ce le revin în domeniul protecţiei muncii - SSM, corespunzător funcţiilor exercitate.
		2. Elaborarea regulilor proprii pentru aplicarea normelor de protecţie a muncii - SSM, corespunzător condiţiilor în care se desfăşoară activitatea la locurile de muncă.
		3. Asigurarea şi controlarea cunoaşterii şi aplicării, de către toţi salariaţii şi participanţii la procesul de muncă, a măsurilor tehnice, sanitare şi organizatorice din domeniul protecţiei muncii -SSM.
		4. Informarea fiecărei persoane, anterior angajării în muncă, asupra riscurilor la care aceasta este expusă la locul de muncă, precum şi asupra măsurilor de prevenire necesare – prin furnizarea Fișei de expunere la riscuri.
		5. Angajarea numai a persoanelor care, în urma controlului medical de medicina muncii şi a verificării aptitudinilor psihoprofesionale, corespund sarcinii de muncă pe care urmează să o execute.
		6. Asigurarea realizării măsurilor stabilite de inspectorii de protecţia muncii - SSM cu prilejul controalelor sau al efectuării cercetărilor accidentelor de muncă.
		7. Asigurarea accesului la serviciul medical de medicina muncii şi a condiţiilor de acordare a primului ajutor în caz de evenimente sau accidente de muncă.
		8. Asigurarea, pe cheltuiala instituției, a utilizării de către personalul angajat a echipamentului individual de protecţie.
		9. Asigurarea gratuită a materialelor igienico - sanitare persoanelor care îşi desfăşoară activitatea în locuri de muncă al căror specific impune o igienă personală deosebită.

 **Art. 47** - Aplicarea normelor **de protecţie şi igienă a muncii**, precum şi a **măsurilor organizatorice** dispuse de angajator, va fi asigurată de fiecare persoană încadrată în muncă, pe parcursul întregii perioade de derulare a contractului de muncă.

 **Art. 48 -** Angajatorul are următoarele obligații (conform art.10 din Legea 319/2006):

- să ia măsurile necesare pentru acordarea primului ajutor, stingerea incendiilor şi evacuarea lucrătorilor, adaptate naturii activităţilor şi mărimii instituției, ţinând seama de alte persoane prezente.

 - să stabilească legăturile necesare cu serviciile specializate, îndeosebi în ceea ce priveşte primul ajutor, serviciul medical de urgență, salvare şi pompieri.

- angajatorul trebuie să desemneze lucrătorii care aplică măsurile de prim ajutor, de stingere a incendiilor şi de evacuare a lucrătorilor. Numarul, instruirea şi echipamentul pus la dispoziţia acestora trebuie sa fie adecvate mărimii şi/sau riscurilor specifice din activitatea angajatilor.

**Art. 49 -** (1) **Angajatorul are următoarele obligații** (conform art.11/legea 319/2006):

 a) să informeze, cât mai curând posibil, toţi lucrătorii care sunt sau pot fi expuși unui pericol grav şi iminent despre riscurile implicate de acest pericol, precum şi despre măsurile luate ori care trebuie să fie luate pentru protecţia lor.

 b) să ia măsuri şi să furnize instrucţiuni pentru a da lucrătorilor posibilitatea să oprească lucrul şi/sau să părăsească imediat locul de muncă şi să se îndrepte spre o zonă sigură, în caz de pericol grav şi iminent.

 c) să nu impună lucrătorilor reluarea lucrului în situaţia în care încă există un pericol grav şi iminent, în afara cazurilor excepţionale şi pentru motive justificate.

**(2)**Lucrătorii care, în cazul unui pericol grav şi iminent, părăsesc locul de muncă şi/sau o zonă periculoasă nu trebuie să fie prejudiciați şi trebuie să fie protejați împotriva oricăror consecinţe negative şi nejustificate pentru aceştia.

**(3)**Angajatorul trebuie să se asigure că, în cazul unui pericol grav şi iminent pentru propria securitate sau a altor persoane, atunci când şeful ierarhic imediat superior nu poate fi contactat, toţi lucrătorii sunt apţi să aplice măsurile corespunzătoare, în conformitate cu cunoştinţele lor şi cu mijloacele tehnice de care dispun, pentru a evita consecinţele unui astfel de pericol.

**(4)**Lucrătorii nu trebuie sa fie prejudiciati pentru cazurile prevăzute la alin. (3), cu excepţia situaţiilor în care aceştia acţionează imprudent sau dau dovada de neglijenţa grava.

**Art. 50 -** Alimentaţia de protecţie se acordă în mod obligatoriu şi gratuit de către angajator, persoanelor care lucrează în condiţii de muncă ce impun acest lucru şi se stabileşte prin Dispoziția de numire în funcția publică.

**Art. 51 - Obligațiile angajaților** - (conform art.22 și 23 din Legea 319/2006) - Fiecare angajat trebuie să își desfăşoare activitatea, în conformitate cu pregătirea şi instruirea sa, precum şi cu instrucţiunile primite din partea angajatorului, astfel încât să nu expună la pericol de accidentare sau îmbolnăvire profesională atât propria persoană, cât şi alte persoane care pot fi afectate de acţiunile sau omisiunile sale în timpul serviciului.

**Art. 52 - Alte obligații pentru angajați:**

* + 1. Însuşirea şi respectarea normelor de protecţie a muncii şi măsurilor de aplicare a acestora stabilite în documentele de protecția muncii (SSM).
		2. Desfăşurarea activităţii în aşa fel încât să nu pună în pericol de accidentare sau îmbolnăvire profesională atât propria persoană, cât şi pe celelalte persoane participante la procesul de muncă.
		3. Aducerea de îndată la cunoştinţa conducătorului direct al locului de muncă a oricărei defecţiuni tehnice sau altă situaţie care constituie un pericol de accidentare sau îmbolnăvire profesională.
		4. Aducerea de îndată la cunoştinţa conducătorului direct al locului de muncă a evenimentelor sau accidentelor de muncă suferite de persoana proprie sau de alte persoane participante la procesul de muncă, incidente tehnice neconforme sau periculoase.
		5. Oprirea lucrului la apariţia oricărui eveniment, neconformitate tehnică (indiferent de gradul de pericol), la producerea unui accident de muncă şi informarea imediată a conducătorului locului de muncă.
		6. Utilizarea echipamentului individual de protecţie din dotare, corespunzător scopului pentru care i-a fost acordat.

 **Art. 53 - (1)**În mod deosebit, în scopul realizării obiectivelor, angajații au următoarele obligații pe linie de securitate și sănătate în muncă:

a) să utilizeze corect maşinile, aparatura, uneltele, substantele periculoase, echipamentele speciale (armament) şi alte mijloace tehnice.

b) să utilizeze corect echipamentul individual de protecţie acordat şi, după utilizare, să îl înapoieze sau să îl pună la locul destinat pentru păstrare.

c) să nu procedeze la scoaterea din funcţiune, la modificarea, schimbarea sau înlăturarea arbitrară a dispozitivelor de securitate proprii, în special ale maşinilor, aparaturii, uneltelor, instalaţiilor tehnice, şi să utilizeze corect aceste dispozitive.

d) sa comunice imediat angajatorului şi/sau lucrătorilor desemnaţi orice situaţie de muncă despre care au motive întemeiate să o considere un pericol pentru securitatea şi sănătatea angajaților, precum şi orice deficiență a sistemelor de protecţie.

e) să aducă la cunoștința conducătorului locului de muncă şi/sau angajatorului accidentele suferite de propria persoană.

f) să coopereze cu angajatorul şi/sau cu lucrătorii desemnaţi, atât timp cât este necesar, pentru a face posibilă realizarea oricăror măsuri sau cerinţe dispuse de către inspectorii de muncă şi inspectorii sanitari, pentru protecţia sănătăţii şi securităţii lucrătorilor.

g) să coopereze, atât timp cât este necesar, cu angajatorul şi/sau cu lucrătorii desemnaţi, pentru a permite angajatorului să se asigure că mediul de muncă şi condiţiile de lucru sunt sigure şi fără riscuri pentru securitate şi sănătate, în domeniul său de activitate.

h) să își însuşească şi să respecte prevederile legislaţiei din domeniul securităţii şi sănătăţii în muncă şi măsurile de aplicare a acestora.

i) să dea relaţiile solicitate de către inspectorii de muncă şi inspectorii sanitari.

**(2)** Obligaţiile prevăzute la alin. (1) se aplică, după caz, şi celorlalţi participanţi la serviciul specific Poliției Locale.

**Art. 54 -** Instruirea angajaților în domeniul securității și sănătății în muncă, în scopul aplicării şi respectării, în cadrul instituției, a regulilor privind protecţia, igiena şi securitatea în muncă, corespunzător condiţiilor în care se desfăşoară activitatea, constă în:

**a. Instruirea introductiv generală la angajare** - se face după caz, următoarelor persoane:

1. Noilor angajați prin decizie de numire în funcția publică.

2. Angajaților transferaţi de la altă instituție.

3. Angajaților veniţi ca detaşaţi.

4. Persoanelor care vizitează instituția.

**b. Instruirea la locul de muncă** - se face după instructajul introductiv general la angajare, de Șeful Poliției Locale cu posibilitatea participării altor persoane cu competențe și atribuții în domeniu.

**c. Instruirea periodică** se face de Șeful Poliției Locale sau de persoana împuternicită pentru această activitate; intervalul dintre două instructaje periodice pentru angajaţi este stabilit prin instrucţiuni proprii în funcţie de condiţiile locului de muncă, dar nu va fi mai mare de 3 luni.

**d. Instruirea suplimentară** se face de Șeful Poliției Locale sau de persoana împuternicită de acesta, în următoarele cazuri:

- Când un angajat a lipsit mai mult de 30 de zile lucrătoare;

- Când s-a modificat procesul operațional, s-au schimbat echipamentele ori s-au adus modificări la echipamentele existente; pentru personalul transferat de la un loc de muncă la altul;

- Când au apărut modificări ale normelor de protecţia muncii sau ale instrucţiunilor proprii de securitate a muncii;

- La reluarea activităţii după eveniment/accident de muncă;

- La executarea unor lucrări speciale.

 **e. Instruirea colectivă** se face vizitatorilor, colaboratorilor externi, persoane din afara instituției dar care urmează să aibă activități în perimetrul instituției și se face pe fișă colectivă de instruire.

**Art. 55** - **(1)**Instruirea în domeniul protecției muncii – SSM - se certifică prin înscrisuri realizate, după caz, în fişa individuală de instruire în domeniul SSM, în registrul de predare-primire a schimbului sau în procesele-verbale de instruire.

**(2)**Fişele individuale de instruire SSM se întocmesc pentru toate persoanele angajate.

**(3)**După completare, fişa individuală de instruire în domeniul protectiei muncii – SSM, se semnează de persoana instruită şi de persoanele care au efectuat şi verificat instructajul.

**(4)**Conducătorii locurilor de muncă pastrează fişele individuale de instruitre în domeniul SSM pentru personalul din subordine.

**Art. 56 - Reprezentanții lucrătorilor cu responsabilități specifice SSM**

**(1)**Reprezentanții lucrătorilor (RL) este persoana aleasă, selectată sau desemnată de angajați, în conformitate cu prevederile legale, să îi reprezinte în ceea ce priveşte problemele referitoare la protecţia securităţii şi sănătăţii în muncă.

 **(2)**Angajatorul va desemna, prin dispoziție scrisă, lucrători desemnati (LD) pentru a se ocupa de activitățile de prevenire și protectie din instituție, cu atribuții principale de SSM și cel mult complementare; în fișa postului se vor consemna activitățile de prevenire și protecție pe care lucrătorul desemnat are capacitatea de a le realiza, timpul necesar, mijloacele adecvate.

**Art. 57 – Supravegherea sănătății și igienei**

**(1)**Măsurile prin care se asigură supravegherea corespunzătoare a sănătăţii lucrătorilor în funcţie de riscurile privind securitatea şi sănătatea în muncă se stabilesc potrivit reglementărilor legale.

**(2)**Măsurile prevăzute vor fi stabilite astfel încât fiecare lucrător să poată beneficia de supravegherea sănătăţii la intervale regulate.

**(3)**Supravegherea sănătăţii lucrătorilor este asigurată prin medicii de medicina muncii, conform HG 355/2007.

**Art. 58 - (1)** Orice eveniment, așa cum este definit la art. 5 lit. f) din legea 319/2006 , va fi comunicat de îndată angajatorului, de către conducătorul locului de muncă sau de orice altă persoană care are cunoștință despre producerea acestuia.

**(2)**Angajatorul are obligația să comunice evenimentele, de îndată ce ia cunoștință, la Inspectoratul Teritorial de muncă, să efectueze demersurile privind cercetarea evenimentelor.

**(3)**Angajatorul are obligația să respecte și să realizeze măsurile dispuse de inspectorii de muncă în urma cercetării evenimentelor, producerii accidentelor de muncă; toate măsurile dispuse sunt obligatorii.

**Art. 59 - (1)** Declararea bolilor profesionale este obligatorie şi se face de către medicii din cadrul autorităţilor de Sănătate publica teritoriale.

**(2)**Cercetarea cauzelor îmbolnăvirilor profesionale, în vederea confirmării sau infirmării lor, precum şi stabilirea de măsuri pentru prevenirea altor îmbolnăviri se fac de către specialiştii autorităţilor de Sănătate Publică teritoriale, în colaborare cu inspectorii din Inspectoratele Teritoriale de Muncă.

**(3)**Declararea bolilor profesionale se face pe baza Procesului-verbal de cercetare.

**Art. 60 - Infracțiuni la legea securitatii si sanatatii in munca** (conform lege 319/2006 - art. 37, 38)

 1. Neluarea vreuneia dintre măsurile legale de securitate şi sănătate în muncă de către persoana care avea îndatorirea de a lua aceste măsuri, dacă se creează un pericol grav şi iminent de producere a unui accident de muncă sau de îmbolnăvire profesională, constituie infracţiune şi se pedepseşte cu închisoare de la un an la 2 ani sau cu amendă.

2. Dacă fapta prevăzută la punctul 1 a produs consecinţe deosebite, pedeapsa este închisoarea de la un an la 3 ani sau amendă.

3. Fapta prevăzută la punctul 1, săvârşită din culpă, se pedepseşte cu închisoare de la 3 luni la un an sau cu amendă, iar fapta prevăzută la punctul 2, săvârşită din culpă, se pedepseşte cu închisoare de la 6 luni la un an sau cu amendă.

4. Nerespectarea de către orice persoană a obligaţiilor şi a măsurilor stabilite cu privire la securitatea şi sănătatea în muncă, dacă prin aceasta se creează un pericol grav şi iminent de producere a unui accident de muncă sau de îmbolnăvire profesională, constituie infracţiune şi se pedepseşte cu închisoare de la un an la 2 ani sau cu amendă.

5. Dacă fapta prevăzută în punctul 4 a produs consecinţe deosebite, pedeapsa este închisoarea de la un an la 3 ani sau amendă.

6. Dacă nerespectarea obligațiilor rpevăzute la punctul 4 constau în repunerea în funcţiune a instalaţiilor, maşinilor şi utilajelor, anterior eliminării tuturor deficienţelor pentru care s-a luat măsura opririi lor, pedeapsa este închisoarea de la un an la 2 ani sau amendă.

7. Faptele prevăzute la 4 și 6, săvârşite din culpă, se pedepsesc cu închisoare de la 3 luni la un an sau cu amendă, iar fapta prevăzută la punctul 5, săvârşită din culpă, se pedepseşte cu închisoare de la 6 luni la un an sau cu amendă.

**CAPITOLUL X - REGULI PRIVIND SITUAȚIILE DE URGENȚĂ (SU)**

**Art. 61 -** În scopul aplicării şi respectării regulilor privind prevenirea şi stingerea incendiilor, angajatorul si angajații sunt obligați să ia toate măsurile pentru conformitatea cu **legislația specifică** pe linie de situații de urgență:

|  |  |
| --- | --- |
| L 307/2006 | Legea privind apărarea împotriva incendiilor |
| OMI 163/2007 | aprobarea Normelor generale de apărare împotriva incendiilor |
| OMI 210/ 2007 | aprobarea Metodologiei privind identificarea, evaluarea şi controlul riscurilor de incendiu |
| OMI 90/ 2001 | aprobarea Metodologiei de atestare a cadrelor tehnice din ministere, de la organele administraţiei centrale şi locale, precum şi a personalului tehnic al agenţilor economici şi instituţiilor, cu atribuţii de îndrumare, control şi constatare a încălcării legii în domeniul prevenirii şi stingerii incendiilor |
| L 481/ 2004 | privind protecţia civilă \*Republicată\* |
| OMI 712/ 2005 | pentru aprobarea Dispoziţiilor generale privind instruirea salariaţilor în domeniul situaţiilor de urgenţă |
| OMI 1184/ 2006 | aprobarea Normelor privind organizarea si asigurarea activității de evacuare în situații de urgență |
| OMI 106/ 2007 | aprobarea Criteriilor de stabilire a consiliilor locale și operatorilor economici care au obligația de a angaja cel putin un cadru tehnic sau personal de specialitate cu atributii în domeniul apărării împotriva incendiilor |
| HG 1739/ 2006 | aprobarea categoriilor de construcții și amenajări care se supun avizării/autorizării privind securitatea la incendiu |
| OMAI 1259/ 2006 | aprobarea Normelor privind organizarea şi asigurarea activităţii de înştiinţare, avertizare, prealarmare şi alarmare în situaţii de protecţie civilă |
| HG 537/ 2007 | privind stabilirea şi sancţionarea contravenţiilor la normele de prevenire şi stingere a incendiilor |
| HG 642/ 2005 | aprobarea Criteriilor de clasificare a unităţilor administrativ-teritoriale, instituţiilor publice și operatorilor economici din punct de vedere al protecţiei civile, în funcţie de tipurile de riscuri specifice; |
| HG 560/ 2005 | aprobarea categoriilor de construcţii la care este obligatorie realizarea adăposturilor de protecţie civilă, precum şi a celor la care se amenajează puncte de comandă |
| Regulament / 2005 | Regulament din 12 mai 2005 privind gestionarea situațiilor de urgență generate de inundații, fenomene meteorologice periculoase, accidente la construcții hidrotehnice și poluări accidentale |

**Art. 62 - Angajatorul** are următoarele **obligații şi răspunderi pe linie SU:**

* + 1. Stabileşte prin dispoziţii scrise responsabilităţile şi modul de organizare privind apărarea împotriva incendiilor în instituție
		2. Reactualizează dispoziţiile date, ori de câte ori apar modificări de natură să înrăutăţească siguranţa la foc sau explozie.
		3. Aduce la cunoştinţa salariaţilor, utilizatorilor şi a oricărei persoane implicate, dispoziţiile reactualizate – prin afișare, instruire, marcare, semnalizare.
		4. Justifică autorităţilor abilitate că măsurile de apărare împotriva incendiilor asigurate sunt corelate cu natura şi nivelul riscurilor de incendiu, potrivit normelor şi reglementărilor tehnice.
		5. Numeşte prin dispoziţie scrisă, una sau mai multe persoane cu atribuţii privind punerea în aplicare, controlul şi supravegherea măsurilor de apărare împotriva incendiilor, corelat cu natura, complexitatea, volumul şi riscurile de incendiu prezentate de activităţile desfăşurate şi asigură persoanelor respective timpul necesar executării atribuţiilor stabilite.
		6. Asigură înscrierea în fişele posturilor a atribuţiilor şi responsabilităţilor persoanelor desemnate prin dispoziţii scrise să îndeplinească sarcini de prevenire şi stingere a incendiilor, precum şi luarea la cunoştinţă de către acestea a obligaţiilor ce le revin.
		7. Verifică, prin cadrele tehnice sau persoanele cu atribuţii de prevenire şi stingere a incendiilor, cuprinderea în documentaţiile tehnice de proiectare și execuţie a obiectivelor de investiţii noi şi a lucrărilor de modernizare, dezvoltare ori schimbare de destinaţie a celor existente, a măsurilor, instalaţiilor şi sistemelor de prevenire şi stingere a incendiilor necesare conform reglementărilor tehnice, urmărind periodic stadiul şi modul de realizare a acestora, pentru finalizarea lor înaintea punerii în funcţiune a lucrărilor de construcţii şi instalaţii.
		8. Asigură întocmirea documentaţiilor tehnice necesare pentru solicitarea şi obţinerea avizelor şi a autorizaţiilor de functionare, de securitate la incendiu, de prevenire şi stingere a incendiilor, prevăzute de lege.
		9. Asigură elaborarea planurilor de apărare împotriva incendiilor şi verifică, prin specialiştii desemnaţi, modul de cunoaştere, modul de respectare, capacitatea de punere în aplicare a acestora.
		10. Asigură elaborarea instrucţiunilor de apărare împotriva incendiilor şi asigură însuşirea şi respectarea acestora de către salariaţi.
		11. Asigură instruirea salariaţilor proprii şi a colaboratorilor externi, verificând prin persoanele desemnate, modul de cunoaştere şi respectare a regulilor şi măsurilor de prevenire şi stingere a incendiilor specifice activităţilor pe care le desfăşoară.
		12. Stabileşte, prin decizie, persoanele care vor executa instruirea introductivă la angajare precum şi instruirea periodică pe locul de muncă; instruirea introductivă la angajare va avea o durată de minim 8 ore şi se va executa la sediul instituției; instructajele la locul de muncă (ce vor avea o durată de minim 8 ore) vor fi executate, de regulă, de către Șeful Poliției Locale sau de persoana împuternicită de acesta, iar instructajele periodice vor avea o durată de minim 2 ore, lunar, şi vor fi executate de către persoana desemnată prin dispoziție a Primarului; toate categoriile de instructaje prevăzute mai sus se vor executa obligatoriu pentru orice persoană angajată în cadrul instituției, indiferent de natura funcţiei ocupate.
		13. Asigură elaborarea planurilor tematice detaliate de instruire teoretică şi practică a salariaţilor.
		14. Asigură, prin persoanele desemnate, luarea măsurilor necesare pentru determinarea împrejurărilor care au favorizat producerea incendiilor, ţinerea evidenţei acestora şi stabilirea, după caz, a unor măsuri de preîntâmpinare a producerii unor evenimente similare.
		15. Analizează semestrial modul de organizare şi desfăşurare a activităţii de apărare împotriva incendiilor.

**Art. 63** – **Obligațiile angajaților pe linie de situații de urgență**

Pentru asigurarea respectării regulilor şi măsurilor de protecția și siguranța la incendiu și situații de urgență, fiecare salariat, indiferent de natura angajării, are, în procesul muncii, următoarele obligaţii principale (*conform Legii 307/2006 – legea apărării împotriva incendiilor; OMIRA 163/2007- Normele de aplicare a legii 307/2006; Legea 481/2004 – privind Protecția civilă; OMI 712/2005; OMI 166/2010*):

a. Să cunoască şi să respecte normele generale de P.S.I din unitatea în care îşi desfăşoară activitatea şi sarcinile de prevenire şi stingere specifice locului de muncă;

b. Să respecte regulile de apărare împotriva incendiilor, aduse la cunoştinţă, sub orice formă, de către angajator sau de persoanele desemnate de acesta;

c. Să îndeplinească la termen toate măsurile stabilite pentru prevenirea şi stingerea incendiilor

d. Să utilizeze doar potrivit instrucţiunilor date de angajator sau de persoanele desemnate de acesta substanţele periculoase, instalaţiile, utilajele, maşinile, aparatura şi echipamentele de lucru;

e. Să nu efectueze manevre şi modificări nepermise ale mijloacelor tehnice de protecţie sau de intervenţie pentru stingerea incendiilor;

f. La terminarea programului să verifice şi să ia toate măsurile pentru înlăturarea cauzelor ce pot provoca incendii;

g. Să nu afecteze sub nici o formă funcţionalitatea căilor de acces şi de evacuare din clădiri;

h. Să comunice, imediat, şefilor ierarhici şi personalului cu atribuţii de prevenire şi stingere a incendiilor orice situaţie pe care este îndreptăţit să o considere un pericol de incendiu, precum şi orice defecţiune sesizată la sistemele de protecţie sau de intervenţie pentru stingerea incendiilor;

i. Să coopereze cu membrii serviciului P.S.I. şi cu ceilalţi salariaţi desemnaţi de angajator, atât cât îi permit cunoştinţele şi sarcinile sale, în vederea realizării măsurilor de apărare împotriva incendiilor;

j. Să acorde ajutor, atât cât este raţional posibil, oricărui alt salariat aflat într-o situaţie de pericol;

k. Să participe efectiv la stingerea incendiilor şi la înlăturarea consecinţelor acestora precum şi la evacuarea persoanelor şi a bunurilor materiale;

l. Insusirea si respectarea instructiunilor proprii de aparare impotriva incendiilor si in cazul situatiilor de urgenta, a planului de evacuare, a planului de interventie, a deciziilor de autoritate in domeniul PSI-SU, locurile in care e permis sau interzis fumatul, regulile si normele lucrului cu foc deschis, atributiile individuale in cazul aparitiei unor situatii de urgenta, masurile specifice de aparare in situatii de urgenta, participarea la exercitii si simulari de alarmare/evacuare.

m. În vederea îmbunătăţirii activităţii de prevenire şi stingere a incendiilor fiecare salariat este obligat ,ca pe lângă îndatoririle amintite, să îndeplinească întocmai sarcinile trasate în acest scop de şeful ierarhic superior.

**Art. 64 - Instruirea salariaților în domeniul situațiilor de urgență (SU)** se face la angajare și periodic, și se realizează prin următoarele categorii de instructaje:

 a) introductiv general la angajare;

b) instructajul specific locului de muncă;

c) instructajul periodic;

d) instructajul pe schimb, la posturile unde situația o impune;

e) instructajul special pentru lucrări periculoase;

f) instructajul pentru personalul din afara instituției – vizitatori, colaboratori externi.

**Art. 65 - Înregistrarea şi confirmarea instruirii SU**

**(1)**Instruirea în domeniul situațiilor de urgență se certifică prin înscrisuri realizate, după caz, în fişa individuală de instructaj în domeniul situațiilor de urgență, în registrul de predare-primire a schimbului (dacă e cazul) sau în procesele-verbale de instruire.

**(2)**Fişele individuale de instructaj se întocmesc pentru toate persoanele angajate; după completare, fişa individuală de instructaj în domeniul situațiilor de urgență se semnează de persoana instruită şi de persoanele care au efectuat şi au verificat instructajul.

**(3)**Conducătorii locurilor de muncă pastrează fişele individuale de instructaj în domeniul situațiilor de urgență pentru personalul din subordine.

**(4)**Pentru asigurarea condiţiilor de evacuare şi salvare a utilizatorilor în siguranţă în caz de incendiu se adoptă următoarele măsuri obligatorii:

1. păstrarea căilor de evacuare libere şi în stare de utilizare la parametrii la care au fost proiectate şi realizate.
2. funcţionarea iluminatului de siguranţă şi a celei de-a doua surse de energie electrică, conform reglementărilor tehnice.
3. organizarea şi desfăşurarea, periodic, de exerciţii şi aplicaţii cu salariaţii, în condiţiile legii.

**Art. 66 - (1)**Reguli şi măsuri pentru evitarea accidentelor pe timpul predării - primirii armamentului şi muniţiei:
- armamentul şi muniţia de serviciu se predau/primesc la sediul Poliției Orașului Pecica;
- polițistul local care predă ofițerului de serviciu de la Poliția Orașului Pecica, scoate din tocul pistolului, pe rând, pistolul şi încărcătorul cu cartuşe şi le aşează pe masă;
- ofițerul de serviciu care primeşte, verifică dacă încărcătorul conţine numărul de cartuşe stabilite şi pevăzute în procesul verbal de predare - primire;
- verifică dacă pistolul este descărcat, executând controlul cu pistolul la 45 grade în plan vertical şi pe o direcţie care să nu pună în pericol viaţa persoanelor, instalaţiilor, utilajelor sau a clădirilor unde există pericolul unor explozii sau incendii;
- când s-a convins că armamentul nu conţine cartuş pe ţeavă, percutează (ţinând tot timpul ţeava îndreptată la 45 grade ca şi la operaţiunea anterioară) şi îl asigură;
- verifică apoi dacă seria armei corespunde cu cea înscrisă în registru;
- dacă totul este conform, introduce pistolul în toc, apoi încărcătorul în locaşul special practicat în toc și le depune în dupaul metalic special;
- semnează în registrul de predare-primire a armamentului si muniţiei.

**(2)**Se interzice categoric:
- predarea - primirea armamentului şi muniţiei fără verificare;
- predarea - primirea armamentului şi muniţiei prin intermediul altei persoane;
- predarea - primirea armamentului şi muniţiei în alte locuri decât cele stabilite;
- introducerea încărcătorului cu muniţie în pistol şi al cartuşului pe ţeavă decât în situaţii care necesită folosirea legală a armamentului, acordând apoi atenţie deosebită la descărcarea pentru scoaterea cartuşului rămas pe ţeavă.

**(3)**La sesizarea oricărei nereguli pe timpul predării – primirii armamentului şi muniţiei, polițistul local în cauză raportează imediat conducerii Poliţiei Locale care va lua măsurile ce se impun.

**Art. 67** - **(1)**Regulile şi măsurile pentru evitarea accidentelor, obligatorii pentru polițiștii locali pe timpul patrulării:
- deplasarea de la domiciliu la sediul Poliţiei Locale pentru instruire, înainte de intrare în serviciu se face cu mijloace de transport în comun, pe jos sau cu autoturisme proprietate personală, cu respectarea tuturor reglementărilor privind circulaţia pietonilor şi autovehiculelor pe drumurile publice.

**(2)**Este interzisă urcarea în autovehicule ale căror şoferi sunt în stare de ebrietate sau care nu posedă permis de conducere.

**(3)**După efectuarea instructajului şi primirea permisiunii de a intra în post, polițiștii locali se deplasează de îndată în zonele de responsabilitate (patrulare).

**Art. 68** – **(1)**Regulile şi măsurile pentru evitarea accidentării şi îmbolnăvirii profesionale, obligatorii pentru muncitorii, care execută lucrări de întreţinere şi reparaţii a instalaţiilor încăperilor sediului  Poliţiei Locale.

**(2)**Muncitorii care efectuează lucrări de întreţinere şi reparaţii ale instalaţiilor au următoarele obligaţii:
- să cunoască destinaţia, compunerea şi principiile de funcţionare a instalaţiilor pe care le întreţine şi le execută reparaţiile curente precum şi modul de depozitare a materialelor şi condiţiile ce trebuie să le îndeplinească încăperile pentru depozitarea materialelor;
- să nu lucreze la instalaţiile care sunt conectate sub tensiune electrică sau presiune;
- să se protejeze cu mijloace izolante pe timpul lucrului la instalaţiile electrice;
- să nu transporte materiale cu o masă mai mare decât posibilitaţile fizice ale muncitorului;
- să folosească pe timpul lucrului la utilajele care emană pilitură şi aşchii ochelari de protecţie şi echipament de protecţie;
- să nu fumeze în locurile unde se lucrează cu aparatele de sudură auotogenă şi alte produse inflamabile şi care produc explozii;
- să verifice înainte de începerea lucrărilor de întreţinere a instalaţiei de gaz metan dacă sunt emanaţii de gaze pe traseul conductelor şi robinetelor şi să anunţe persoanele autorizate pentru remedierea eventualelor defecţiuni;
- să se semnalizeze cu indicatoare locurile periculoase pentru atenţionarea muncitorilor sau altor persoane din cadrul unităţilor şi subunităţilor;
- pe timpul lucrului în depozitul de materiale să se folosească scări adecvate pentru accesul pe rafturi pentru eliminarea accidentelor prin cădere.

**(3)** Înainte de începerea unor astfel de lucrări, prin grija Șefului Poliției Locale Pecica, nuncitorilor li se vor prelucra aceste reguli și nu vor începe lucrul până nu vor semna de luare la cunoștință.

**Art. 69** - Angajatorul are obligaţia să asigure accesul salariaţilor la serviciul medical de medicină a muncii.

**CAPITOLUL XI - CONTROLUL INTERN**

**Art. 70** - Controlul în cadrul Poliţiei Locale Pecica privind executarea atribuţiilor de serviciu şi a modului în care se respectă ordinea şi disciplina, se execută în conformitate cu prevederile legislației în vigoare.
a) controlul operativ curent, se efectuează de personalul împuternicit în acest sens de Șeful Poliției Locale și are un caracter preventiv;
b) controlul ierarhic planificat se efectuează de către Șeful Poliției Locale;
c) anual, activitatea Poliţiei Locale se analizează într-o şedinţă de lucru, cu participarea Primarului și/sau a membrilor Consiliului Local;
d) rezultatele controalelor se consemnează într-un raport care va fi prezentat Șefului Poliției Locale, respectiv Primarului Orașului Pecica;

**Art. 71** - **(1)**În situaţia în care Primarul Orașului Pecica apreciază că sarcinile ce revin autorităţilor administraţiei publice locale pe linie de Poliţie Locală nu sunt îndeplinite corespunzător sau are indicii/sesizări cu privire la încălcarea prevederilor legale de către politiştii locali, poate solicita prefectului sprijinul serviciilor publice deconcentrate ale ministerelor, în vederea efectuării unui control de specialitate.

**(2)** Controlul asupra activităţii Poliţiei Locale se poate dispune şi prin ordin al ministrului administraţiei şi internelor, la iniţiativa acestuia sau, după caz, a prefectului ori a inspectorului-şef al inspectoratului de poliţie judeţean, numai după încunoştiinţarea prealabilă a primarului.

**(3)** Orice control se rezumă strict la asigurarea respectării principiilor constituţionale şi a legalităţii specifice. Rezultatele controlului se transmit primarului şi se prezintă în proxima şedinţa a Consiliului Local.

**CAPITOLUL XII – RECOMPENSE**

**Art. 72** - **(1)**Recompensele se acordă, în condițiile legii, numai salariaţiilor care în ultimele 12 luni nu au fost sancţionaţi disciplinar.

**(2)** Recompensarea poliţiştilor locali se realizează în scopul recunoaşterii publice în cadrul comunităţii profesionale şi în societate, dacă este cazul, a meritelor celor care se evidenţiază în îndeplinirea atribuţiilor, a misiunilor sau pe timpul acţiunilor organizate în zona de competenţă a poliţiei locale.

**(3)** Recompensele au caracter moral sau material, după caz.

**(4)** Recompensarea poliţiştilor locali trebuie să se bazeze pe principii care vizează obiectivitatea, echitatea şi principialitatea acordării recompenselor.

**Art. 73** - La stabilirea şi acordarea de recompense sau la formularea de propuneri în acest sens se au în vedere următoarele elemente:

a) prevederile legale în domeniu;
b) comportamentul poliţistului local;
c) prestaţia profesională generală a poliţistului local şi modul de îndeplinire a atribuţiilor / misiunilor;
d) efectul motivator pe care recompensarea îl poate produce asupra celorlalţi poliţisti locali;
e) posibilitatea ca recompensa acordată să determine eficientizarea activităţii poliţistului local.

**Art. 74** - Recompensele care se pot acorda poliţiştilor locali sunt următoarele:
**a) ridicarea unei sancţiuni disciplinare aplicate anterior** - precedă acordarea unei alte recompense, se acordă pe timpul perioadei cât sancţiunea îşi produce efectele şi determină încetarea imediată a acestora, se acordă de şeful care a aplicat sancţiunea disciplinară ce urmează a fi ridicată sau de către noul şef care îndeplineşte atribuţiile aceleiaşi funcţii; în situaţia în care poliţistul local a fost mutat, ridicarea sancţiunii se acordă ca recompensă de către şeful care îndeplineşte funcţia similară celui care a aplicat sancţiunea disciplinară;
**b) felicitările** - pot fi scrise sau verbale, se acordă pentru îndeplinirea deosebită a atribuţiilor şi a misiunilor şi se aduc la cunoştinţă individual sau în faţa personalului;
**c) titlurile de onoare** - se conferă poliţiştilor locali pentru acte de eroism, curaj deosebit, devotament şi pentru merite deosebite în îndeplinirea unor atribuţii sau a unor misiuni;
**d) însemnele onorifice**, de tipul ecusoanelor, al insignelor sau altele asemenea, şi diplomele de merit - se acordă pentru obţinerea de rezultate foarte bune la absolvirea unor cursuri, competiţii sportive, manifestări cultural-artistice şi sociale cu prilejul unor aniversări şi la finalizarea unor acţiuni/misiuni;
**e) recompensele materiale** - se acordă poliţiştilor locali care s-au evidenţiat prin obţinerea de rezultate exemplare în activitate, în conformitate cu legea-cadru privind salarizarea unitară a personalului plătit prin fonduri publice.

**CAPITOLUL XIII - ABATERI  DISCIPLINARE ŞI SANCŢIUNI APLICABILE**

**Art. 75** - **(1)**Încălcarea cu vinovăţie a obligaţiilor prevăzute în prezentul regulament şi a celor prevăzute în legislaţia care reglementează activitatea poliţiştilor locali, atrage răspunderea materială, disciplinară, administrativă şi penală după caz.
              **(2)**Constituie  **abateri  disciplinare**, următoarele  fapte:
a. întârzierea sistematică de la programul de lucru și în îndeplinirea sarcinilor sau misiunilor încredințate;
b. neglijenţă repetată în îndeplinirea sarcinilor sau misiunilor încredințate;
c. absenţe nemotivate de la serviciu;
d. nerespectarea în mod repetat a programului de lucru;
e. manifestări care aduc atingere prestigiului autorităţii sau instituţiei publice în care îşi  desfăşoară activitatea;
f. intervenţiile sau stăruinţele pentru soluţionarea unor cereri în afara cadrului legal;
g. desfăşurarea în timpul programului de lucru a unor activităţi cu caracter politic;
h. refuzul de a îndeplini atribuţiile de serviciu;
i. nerespectarea secretului profesional sau a confidenţialităţii lucrărilor cu acest caracter;
j. stabilirea de relaţii directe cu petenţii în vederea soluţionării cererilor acestora.

**Art. 76** - Sancţiunile care se aplică personalului Poliţiei Locale sunt următoarele:
(1)Funcţionarii publici din cadrul Poliţiei  Locale;
a) mustrare  scrisă ;
b) diminuarea drepturilor salariale cu 5-20% pe o perioadă de până la 3  luni;
c) suspendarea dreptului de avansare în gradele de salarizare sau după  caz, de promovare în funcţie  publică pe o perioadă  de la 1 la 3 ani;
d) trecerea într-o funcţie publică inferioară pe o perioadă de până la 1 an cu diminuarea  corespunzătoare a salariului;
e) destituirea din funcţia publică.
Sancţiunile disciplinare se aplică de către Primarul Orașului Pecica, la propunerea Comisiei de Disciplină.

**Art. 77** - În interpreterea Legii 155/2010, H.G. 1332/2010 şi prezentului  Regulament, sunt considerate  **abateri  disciplinare cu consecinţe grave**, care atrag destituirea din funcţia publică următoarele :
1. încredinţarea armei din dotare altei persoane sau abandonarea acesteia şi lăsarea fără supravegherea impusă de lege;

2. implicarea salariaţilor în sustrageri de orice fel de bunuri materiale din instituţie sau din unitatea aflată în paza acestora;

3. prezentarea la program sub influenţa băuturilor alcoolice, ieşirea din serviciu sub influenţa băuturilor alcoolice, introducerea de băuturi alcoolice la punctul de muncă şi consumarea acestora în timpul programului;

4. refuzul de a se supune verificării alcool- test;

5. refuzul de a semna fişa postului;

6. refuzul de a executa dispoziţiile sau insultarea şi ofensa adusă prin orice modalitate, angajaţilor Poliţiei Locale Pecica;

7. refuzul de a semna angajamentul de serviciu;

8. defăimarea instituţiei, furnizarea de informaţii negative cu privire la instituţia din care face parte, blamarea salariaţilor instituţiei, a conducerii Poliției Locale și/sau a conducerii Primăriei Orașului Pecica, atât prin discuţiile purtate cu colegii de muncă, cât şi faţă de persoanele străine;

9. absenţe nemotivate de la serviciu mai mult de trei zile consecutiv sau 5 zile pe parcursul unui an calendaristic;

10. refuzul, nejustificat legal, de a executa o dispoziție legală a Șefului Poliției Locale ori a Primarului Orașului Pecica, sau neexectarea ei din motive imputabile polițistului local;

11. adresarea de cuvinte necuviincioase sau proferarea de injurii la adresa cetățenilor, a colegilor de serviciu sau a funcționarilor din cadrul instituțiilor publice locale și/sau centrale, a conducerii Poliției Locale ori a conducerii Primăriei Orașului Pecica;

12. refuzul de a participa la pregătirea profesională lunară, la evaluările profesionale trimestriale și la testările fizice;

13. dezvăluirea surselor de informații, respectiv, a identității persoanelor care au formulat sesizarea pe care o verifică sau a celei care a dispus verificarea;

14. părăsirea locului de muncă, fără aprobarea conducerii Poliției Locale.
15. încălcarea prevederilor legale referitoare la incompatibilităţi, conflicte de interese şi interdicţii stabilite prin lege pentru funcţionarii publici.

**CAPITOLUL XIV** - **DISPOZIŢII FINALE**

**Art. 78** - Informaţiile, datele şi documentele cu care se lucrează în instituţie sunt considerate secret de serviciu. Celelalte date, informaţii şi documente chiar dacă nu au caracter secret de serviciu, nu sunt destinate publicităţii.

**Art. 79** - **(1)**În termen de 30 de zile de la adoptarea prezentului regulament, conducerea Poliției Locale Pecica va asigura întocmirea şi completarea fişei postului pentru personalul din subordine.

**(2)**Prelucrarea cu întregul personal al Serviciului de Poliţie Locală a prezentului Regulament de Organizare şi Funcţionare, se va face de către Șeful Poliției Locale.

**Art. 80** - Regulamentul va fi modificat şi completat ori de câte ori vor fi adoptate legi, ordonanţe, hotărâri ale Guvernului  României şi alte dispoziţii care impun acest lucru.

**Art. 81** - Prezentul regulament intră în vigoare la 30 de zile calendaristice, de la aprobare de către Consiliul Local Pecica.

**Art. 82** - Orice salariat interesat poate sesiza angajatorul cu privire la dispoziţiile prezentului Regulament de organizare şi funcţionare a Poliției Locale Pecica, în măsura în care face dovada încălcării unui drept al său.

**Art. 83 -** Prezentul Regulament propriu de organizare şi funcţionare a Poliţiei Locale Pecica, constituie  şi  Regulamentul  Intern pe baza căruia îşi desfăşoară  activitatea acest serviciu.

PREȘEDINTE DE ȘEDINȚĂ, CONTRASEMNEAZĂ SECRETAR,

 CHIFOR VASILE MOȚ ADELA LILIANA